ຮອງນາຍົກລັດຖະມົນຕີ ລົງຊຸກຍູ້ໂຄງການກໍ່ສ້າງ ໂຮງໝໍມະໂຫສົດ ຂະໜາດ 600 ຕຽງ | Ministry of Planning and Investment\nຮອງນາຍົກລັດຖະມົນຕີ ລົງຊຸກຍູ້ໂຄງການກໍ່ສ້າງ ໂຮງໝໍມະໂຫສົດ ຂະໜາດ 600 ຕຽງ\nby phimonmtsadmin | Apr 5, 2021 | ການເຄື່ອນໄຫວ |0comments\nໃນວັນທີ 17 ມີນາ 2021 ທ່ານ ສອນໄຊ ສີພັນດອນ ຮອງນາຍົກລັດຖະມົນຕີ, ລັດຖະມົນຕີ ກະຊວງແຜນການ ແລະ ການລົງທຶນ ພ້ອມດ້ວຍຄະນະ ໄດ້ລົງຢ້ຽມຢາມ ແລະ ຕິດຕາມຄວາມຄືບໜ້າ ໂຄງການກໍ່ສ້າງໂຮງໝໍມະໂຫສົດ (ຫລັງໃໝ່) ຂະໜາດ 600 ຕຽງ, ເຊິ່ງຄາດວ່າຈະໃຫ້ສຳເລັດທັງໝົດໃນເດືອນພຶດສະພາ 2022 ແລະ ເປີດນຳໃຊ້ຢ່າງເປັນທາງການ.\nອີງຕາມການລາຍງານຈາກຂະແໜງການທີ່ກ່ຽວຂ້ອງ, ພາຍຫລັງກໍ່ສ້າງສຳເລັດແລ້ວ ໂຮງໝໍມະໂຫສົດແຫ່ງນີ້ ຈະກາຍເປັນໂຮງໝໍທີ່ໃຫຍ່ ແລະ ມີອຸປະກອນການແພດທີ່ທັນສະໄໝທີ່ສຸດໃນ ສປປ ລາວ, ເຊິ່ງມີມູນຄ່າການລົງທຶນກໍ່ສ້າງຫລາຍກວ່າ 590 ລ້ານຢ້ວນ, ໂດຍໄດ້ຮັບການຊ່ວຍເຫລືອລ້າຈາກລັດຖະບານ ສປ ຈີນ. ການກໍ່ສ້າງໂຄງການດັ່ງກ່າວ ໄດ້ແບ່ງອອກເປັນ2ໄລຍະ ໂດຍໄດ້ເລີ່ມລົງມືກໍ່ສ້າງຢ່າງເປັນທາງການໃນທ້າຍປີ 2018,\nເຊິ່ງມາຮອດປັດຈຸບັນ ການກໍ່ສ້າງໄລຍະທີ 1 ສຳເລັດແລ້ວປະມານ 80% ແລະ ຄາດວ່າຈະໃຫ້ສຳເລັດໃນເດືອນພຶດສະພາ 2021 ນີ້, ສ່ວນໄລຍະທີ2ຄາດວ່າຈະເລີ່ມລົງມືກໍ່ສ້າງໃນເດືອນກໍລະກົດ 2021 ແລະ ໃຫ້ສຳເລັດທັງໝົດໃນເດືອນພຶດສະພາ 2022.\nຕາມແຜນການກໍ່ສ້າງແລ້ວ, ໄລຍະທີ່ 1 ແມ່ນຈະໃຫ້ສໍາເລັດໃນເດືອນກໍລະກົດ ປີ 2020 ແຕ່ຍ້ອນຜົນກະທົບຈາກການລະບາດຂອງພະຍາດໂຄວິດ-19 ຈຶ່ງເຮັດໃຫ້ວຽກງານການກໍ່ສ້າງມີຄວາມຫລ້າຊ້າ, ທັງນີ້ກໍຍ້ອນວ່າ ວິຊາການ, ຊ່ຽວ ຊານ, ວັດຖຸດິບ ແລະ ວັດສະດຸກໍ່ສ້າງ ບໍ່ສາມາດນຳເຂົ້າມາໄດ້ຕາມຄວາມຕ້ອງການ ແລະ ຕາມເວລາທີ່ກຳນົດໄວ້.